Source: https://www.avocatu.ro/retragerea-plangerii-sau-impacarea-la-infractiunea-de-violenta-in-familie-in-contextul-deciziei-iccj-nr-11-2019/
Timestamp: 2019-06-17 16:33:41+00:00
Document Index: 27972982

Matched Legal Cases: ['ICCJ ', 'ICCJ ', 'ICCJ ', 'ICCJ ', 'ICCJ ', 'ICCJ ', 'ICCJ ']

Retragerea plângerii sau împăcarea la infracțiunea de violență în familie în contextul Deciziei ICCJ nr 11/2019 > Avocat ILIE DORIN
Retragerea plângerii sau împăcarea la infracțiunea de violență în familie în contextul Deciziei ICCJ nr 11/2019
Avocat ILIE DORIN 12 aprilie 2019 Noutăți 0 comentarii
Prin Decizia nr.11 în dosarul nr.198/1/2019, ICCJ a admis recursul în interesul legii declarat de procurorul general al Parchetului de pe lângă Înalta Curte de Casaţie şi Justiţie și a stabilit că:
Pentru infracţiunea de lovire sau alte violenţe săvârşită asupra unui membru de familie prevăzută de art. 193 raportat la art. 199 alin. (1) din Codul penal, atunci când acţiunea penală a fost pusă în mişcare la plângerea prealabilă a persoanei vătămate, încetarea procesului penal poate fi dispusă numai ca efect al retragerii plângerii prealabile şi nu ca efect al împăcării.
În acest context infracțiunea de loviri și alte violențe săvârșită asupra unui membru de familie va avea un regim juridic special, în acord cu 199 Cod Penal coroborat cu 193 Cod Penal, în lumina Deciziei ICCJ nr 11/2019.
Confuzia în practică era între posibilitatea părților din conflictele de violență domestică de a se împăca și dreptul persoanei vătămate din astfel de conflicte de a-și retrage plângerea prealabilă. Deși ambele instituții conduc la același rezultat (înlăturarea răspunderii penale), totuși există diferențe substanțiale și procedurale între acestea.
Din interpretarea dispozițiilor Deciziei reiese că ICCJ face o nuanțare a situației în funcție de modul de punere în mișcare a acțiunii penale. În astfel de cazuri privind violența domestică, în temeiul art 199 și 193 Cod Penal, există 2 posibilități de punere în mișcare a acțiunii penale:
1. din oficiu
2. în baza unei plângeri prealabile formulate de persoana vătămată
În funcție de aceste 2 modalități de inculpare ICCJ stabilește și modalitatea procedurală prin care făptuitorul și persoana vătămată se pot înțelege privind rezolvarea amiabilă a conflictului cu efecte privind răspunderea penală.
1. Astfel ICCJ decide că atunci când inculparea s-a făcut din oficiu, victima și făptuitorul au doar posibilitatea să se împace (dacă consideră oportună o soluționare amiabilă). Împăcarea presupune o convenție între făptuitor și victimă, ambii fiind deci implicați în acest proces de discuții. Împăcarea va fi posibilă doar până la citirea actului de sesizare a instanței, deci după emiterea Rechizitoriului și după închiderea camerei preliminare. După citirea actului de sesizare orice pace făcută între cei doi nu poate avea efecte decât pe latura civilă a cauzei, neputând fi luată în considerare privind latura penală a procesului.
2. Dacă organele judiciare au pus în mișcare acțiunea penală în baza plângerii prealabile a persoanei vătămate, doar retragerea plângerii prealabile va putea fi o soluție de soluționare amiabilă a conflictului care să conducă la exonerarea făptuitorului de răspundere penală, și nu împăcarea. Retragerea plângerii prealabile poate fi avea loc pe tot parcursul procesului penal, inclusiv în faza de apel, până la pronunțarea unei hotărâri definitive.
Observăm că separarea celor 2 instituții a fost raportată de judecătorii Înaltei Curți la cauza motrice a acțiunii penale, așa cum este menționată în art 158 și 159 Cod Penal. Astfel dacă acțiunea penală a fost pusă în mișcare din oficiu, este activă și aplicabilă împăcarea. Dacă acțiunea penală s-a pus în mișcare în baza plângerii prealabile, este activă și aplicabilă retragerea plângerii prealabile. Consider că acesta a fost raționamentul care a stat la baza Deciziei 11/2019.
Posted in Drept Penal, Noutăți
Tagged avocat loviri si violente, avocat violenta domestica, impacare violenta domestica, loviri si violenta impacare, retragere plangere violenta
Previous Previous post: Legea nr 192/2006 privind medierea și organizarea profesiei de mediator actualizată prin OUG 24/2019
Next Next post: Cum poate fi un acord de mediere penală invalid din punct de vedere procesual-penal în contextul OUG 24/2019?
Împăcarea nu mai este permisă la infracțiunea de nerespectare a ordinului de protecție. Câteva aspecte noi privind violența domestică.
Avocat ILIE DORIN 18 decembrie 2018
Drept Civil20
Dreptul Familiei7
Executare silită4
Mediere, Conciliere și Negociere15
Noutăți25